Peluang ‘balas’ dendam
Liverpool akan berpeluang membalas dendam kekalahan mereka dalam final Liga Juara-Juara UEFA musim lalu di tangan Real Madrid selepas pasukan Jurgen Klopp sekali lagi diundi menentang penyandang juara pusingan 16 pasukan terakhir. Sementara itu, satu lagi perlawanan menarik menyaksikan Paris Saint-Germain diundi menentang Bayern Munich dalam ulangan final 2020 yang dimenangi oleh kelab dari Jerman itu. Liverpool memenangi lima daripada enam perlawanan peringkat kumpulan namun terlepas tempat teratas kepada Napoli selepas tewas 4-1 ketika kedua-dua pasukan bertemu di Itali. Kelab Anfield itu juga tewas dalam final Liga Juara-Juara 2018 kepada Real, yang memenangi kumpulan mengatasi RB Leipzig. “Perkara pertama yang boleh kami katakan mengenai undian ini ialah Liga Juara-Juara yang sebenarnya. Ini adalah perlawanan yang bercakap untuk dirinya sendiri dan sesuatu yang kita semua harus teruja,” kata Klopp kepada Liverpoolfc.com. Perlawanan pertama akan diadakan di Anfield pada 22 Februari dengan perlawanan kembali di Santiago Bernabeu pada 16 Mac. “Mereka merupakan dua pasukan bersejarah dan perlawanan itu akan menjadi amat menarik, menarik minat peminat,” kata Emilio Butragueno, bekas pemain Real yang hebat yang kini menjadi pengarah hubungan institusi untuk juara Eropah 14 kali itu. Prestasi domestik semasa menunjukkan Real harus menjadi pilihan, dengan pasukan Carlo Ancelotti hanya tewas sekali dalam La Liga Sepanyol manakala Liverpool di tempat kelapan dalam Liga Perdana Inggeris walaupun menang di tempat lawan menentang Tottenham Hotspur pada hari Ahad. Bagaimanapun, kedua-dua kelab akan kehilangan pemain utama ke Piala Dunia dan Butragueno mengakui banyak yang boleh berubah dalam tempoh tiga bulan sebelum Liga Juara-Juara kembali. “Piala Dunia akan menjadi syarat sepanjang musim. Kita akan lihat bagaimana keadaan pemain apabila mereka kembali,” katanya. Paris SG hanya terlepas peluang untuk mengungguli kumpulan mereka kerana Benfica menjaringkan lebih banyak gol di tempat lawan dalam semua perlawanan selepas kedua-dua pasukan itu menamatkan saingan peringkat kumpulan dengan sama mata, perbezaan gol dan rekod pertemuan. Itu menyebabkan kelab milik Qatar itu terdedah kepada keputusan undian yang sukar, setahun selepas penyingkiran menyakitkan mereka dalam pusingan kalah mati pertama di tangan Real. Daripada segi prestasi mereka tidak mungkin menjadi lebih sukar daripada Bayern, yang merupakan satu-satunya pasukan yang memenangi kesemua enam perlawanan peringkat kumpulan, walaupun berada dalam kumpulan yang sama dengan Barcelona dan Inter Milan. Final 2020 dilangsungkan dalam stadium kosong di Lisbon pada kemuncak pandemik, dengan Bayern menang 1-0. Paris SG membalas dendam pada musim berikutnya dengan menewaskan Bayern di suku akhir. Seperti Paris SG, Manchester City tidak pernah memenangi trofi itu tetapi juga antara pesaing utama untuk melakukannya musim ini. Skuad kendalian Pep Guardiola dijangka mudah mneyingirkan RB Leipzig, yang mereka hadapi dalam peringkat kumpulan setahun lalu dan menewaskan mereka 6-3 di tempat sendiri sebelum kekalahan 2-1 di Jerman yang mana mereka sudah pun memperoleh tempat pertama dalam kumpulan. Chelsea, yang menewaskan City dalam final Liga Juara-Juara 2021, turut diundi menentang lawan dari Jerman iaitu Borussia Dortmund, dengan kelab-kelab itu akan bertemu buat kali pertama dalam perlawanan kompetitif degan perlawanan pertama berlangsung di Signal Iduna Park pada 16 Februari. . Selepas mengungguli kumpulan mereka hasil kemenangan terakhir menentang Marseille minggu lalu, Tottenham Hotspur mendapat keputusan undian yang agak sukar menentang juara Itali, AC Milan. Mereka pernah bertemu dalam peringkat ini sebelum ini, dengan Spurs menang dengan agregat 1-0 pada 2010/11 hasil jaringan tunggal di San Siro oleh Peter Crouch. Inter akan menentang Porto dan pemenang Liga Europa musim lalu, Eintracht Frankfurt menentang Napoli, manakala ganjaran Benfica di atas kejayaan mereka menjuarai kumpulan untuk adalah menentang kelab dari Belgium, Club Brugge. Pusingan pertama bagi semua perlawanan peringkat 16 pasukan terakhir akan dimainkan antara 15 dan 23 Februari, dengan perlawanan timbal balik semuanya pada bulan Mac. Final Liga Juara-Juara musim ini akan diadakan di Istanbul pada 11 Jun tahun depan. Bandar Turki itu sepatutnya menjadi tuan rumah final pada 2020 dan sekali lagi pada 2021, hanya untuk perlawanan itu dipindahkan pada setiap kesempatan ke Portugal kerana wabak itu. – AFP 
See author's posts
